text: Els extremenys anoiencs celebren la Romeria de la Virgen de los Hitos - vilanovainformacio.cat - Portal de Comunicació de Vilanova del Camí
  La Unión Cultural Extremeña Anoia va celebrar aquest cap de setmana la Romeria en honor a la Virgen de los Hitos, patrona d'Alcántara i Mata de Alcántara. Un reeixit cap de setmana festiu que ha estat beneit, també, pel bon temps.
  Divendres van començar els preparatius amb l'elaboració dels típics dolços extremenys i dissabte, l'acte central, va ser el sopar de germanor que va tenir lloc a l'Escola Marta Mata. Un centenar de persones van compartir l'àpat que va estar amenitzat pel duet, Puri Capitán i Glòria.
  Els actes religiosos es van fer diumenge. A les deu del matí, va sortir la Verge en processó des de l'església de Sant Hilari. Acompanyada per desenes de devots, la imatge de la Verge va fer un recorregut que va acabar al Parc Fluvial on s'havia preparat un esmorzar amb dolços, per als més llaminers, o amb migas amb sardines, per als més tradicionals.
  A migdia, va tenir lloc l'actuació del grup de cors i danses de l'entitat "El Sentir de una tierra" que va oferir un repertori de jotes extremenyes. Al ball li va seguir la missa, que també va comptar amb l'actuació del cor de l'entitat, i tot seguit va començar el dinar que van compartir més de tres-centes persones.
  A la sobretaula, l'entitat vilanovina Sweet India va oferir un ampli repertori de danses orientals amb la que es va donar per finalitzada la jornada.
  Des de la Unión Cultural Extremeña Anoia, han volgut agrair a totes les persones i institucions que van col•laborar en aquesta quinzena edició de la Romeria, el suport que han ofert a l'entitat.